自過犍爲山水益佳
作者：晁公遡
朝代：宋

paragraphs: 客遊三十年，不出僰與巴。
江惡崖石粗，十步九褒斜。
自過頼里西，山水日夕佳。
冥冥見遠樹，渺渺鋪平沙。
兩岸何所有，鬰鬰皆桑麻。
良疇散牛羊，支流入魚蛇。
清絕益可愛，豈復憶漢嘉。
怳如涉荆吳，是耶復非耶。
兒女長硤中，老妻髮已華。
茲來始及此，舉首亦驚嗟。